ועדת הפנים ואיכות הסביבה, כנסת 16, פרוטוקול מספר 164, 2004-02-25 10:30

יורי שטרן: אני פותח את הישיבה על הצעת חוק הכניסה לישראל (תיקון מס' 12), התשס"ד-2004.

יורי שטרן: התיקון מאפשר גמישות נוספת בהגדרה של קצין משטרה, לא רק מדובר ברב-פקד, אלא גם בפקד.

עודד ברוק: סעיף 13י לחוק הכניסה לישראל קובע הסדר מיוחד לעניין הוצאה מישראל של תושבי יהודה, שומרון וחבל עזה שנמצאים בישראל שלא כדין, זאת אומרת הסמכות נתונה בידי קצין משטרה הן להוציא אותו והן לשים אותו במשמורת עד להוצאה.

עודד ברוק: נכון להיום, הדרגה שמוסמכת לאשר הוצאה של אדם כזה בחזרה לשטחים היא דרגת רב-פקד.

עודד ברוק: בדרך כלל הגורם שמבצע את זה הוא משמר הגבול, שעובד באמצעות פלוגות פלוגות.

עודד ברוק: מפקד פלוגה הוא באמת בדרגת רב-פקד, אבל מתחתיו, ס' מ"פ הוא כבר בדרגת פקד וגם קציני החקירות של אגף חקירות הם בדרגות פקד.

עודד ברוק: מפקד פלוגה לא יכול להיות 24 שעות ביממה זמין.

עודד ברוק: במידה שיש שאלות נוספות, נמצאת קצינת אגף חקירות ממשמר הגבול.

יורי שטרן: לי אין, והממשלה גם באה בדעה משותפת.

יחזקאל לביא: היא הגישה את ההצעה הזאת.

מירי פרנקל-שור: עודד, אתה אומר שהשינוי הזה מוצע לאור הביצוע בשטח, נכון?

עודד ברוק: להקל על הביצוע בשטח.

עודד ברוק: כיום אין אפשרות, כי כיום רק רב-פקד עושה את זה, אז צריך למצוא את הרב-פקד.

מירי פרנקל-שור: הפקד צריך למצוא את הרב-פקד שבטח נמצא בגזרה אחרת.

מירי פרנקל-שור: עודד ברוק: או שהוא בדיון או שהוא ישן...

מירי פרנקל-שור: כשנותנים סמכויות מסוימות, במיוחד סמכויות גירוש וכו', לא בכדי קובעים שזה יהיה החל מדרגת רב-פקד ומעלה, מכיוון שיש הבדל בין פקד לבין רב-פקד.

עודד ברוק: בין רב-פקד וסגן ניצב יש הבדל, שכן זה קצין בכיר וזה קצין רגיל, אבל בין פקד לרב-פקד אין הבדל.

מירי פרנקל-שור: זו השאלה שרציתי לשאול אותך, האם פקד ורב-פקד נמצאים עדיין באותו תחום.

יחזקאל לביא: אגב, המצב במדינות אחרות הוא אחר לחלוטין.

יחזקאל לביא: שם הקצין יכול להיות גם בדרגה הזוטרה ביותר.

יחזקאל לביא: הסמכויות שם ניתנות בצורה נרחבת מאוד ובדרגות נמוכות יותר.

יחזקאל לביא: אז הם עושים ככל העולה על דעתם, למשל בביקורת הגבולות של גרמניה או בביקורת הגבולות של ארצות הברית, קציני ההגירה יכולים להיות בדרגות נמוכות ביותר.

יורי שטרן: אבל פה מדובר רק בשטחי יש"ע.

יורי שטרן: תודה רבה.

יורי שטרן: אני מעלה את זה להצבעה.

יורי שטרן: מי בעד?

יורי שטרן: בעד – 1 נגד – אין נמנעים – אין הצעת חוק הכניסה לישראל (תיקון מס' 12), התשס"ד-2004 התקבלה.

יורי שטרן: אין מתנגדים ואין נמנעים.

יורי שטרן: תודה רבה, אני נועל את הישיבה.